**Academi Addysgu Coleg Gŵyr Abertawe - Gwybodaeth Ychwanegol:**

Beth yw Academi Addysgu CGA?

Rhaglen Hyfforddiant cychwynnol i athrawon yw Academi Addysgu Coleg Gŵyr Abertawe. Prif fwriad y rhaglen yw cyflwyno sgiliau a phrofiad sylfaenol i chi fel y gallwch symud ymlaen i rôl ddarlithio yng Ngholeg Gŵyr Abertawe. Bydd ein staff profiadol yn eich hyfforddi ac yn darparu cymorth i chi, a byddwch yn cael mewnwelediad rhagorol i addysgu yn y sector AB.

Ymrwymiadau Amser

Byddwch yn mynychu sesiwn 2-awr wythnosol am gyfnod o 15 wythnos a byddwch hefyd yn astudio cymwysterau Agored Lefel 4. Yn ogystal, byddwch yn derbyn cymorth tiwtorial yn ôl yr angen a bydd tiwtor ar gael i chi gysylltu ag ef. Bydd gofyn i chi ymgymryd â 4-6 awr o brofiad addysgu (arsylwadau a micro-addysgu). Bydd y tiwtorial a’r profiad addysgu ymarferol yn cael eu trefnu o amgylch eich ymrwymiadau presennol.

Pa gymwysterau/profiad sydd eu hangen arnoch?

I hyfforddi ein pynciau Safon Uwch bydd angen i chi fod wedi graddio mewn pwnc perthnasol gydag o leiaf 2.2. I hyfforddi cyrsiau galwedigaethol bydd angen i chi feddu ar gymhwyster Lefel 4 (o leiaf) yn y pwnc rydych am ei gyflwyno, neu brofiad diwydiannol/proffesiynol helaeth yn eich maes, ynghyd â chymwysterau proffesiynol perthnasol. O ran sgiliau personol, rydym yn chwilio am unigolion brwdfrydig sy’n angerddol am eu crefft. Rhaid i ymgeiswyr feddu ar fenter bersonol a’r gallu i weithio mewn tîm.

Beth mae profiad ymarferol yn yr ystafell ddosbarth yn ei olygu?

Byddwch yn treulio amser gyda thîm addysgu dynodedig ac yn cynnal arsylwadau yn seiliedig ar y damcaniaethau a’r addysgeg a drafodwyd yn ystod eich sesiynau/tiwtorialau. Wrth i chi fagu hyder, byddwch yn cyflwyno sesiynau micro-addysgu.

Beth yw buddion personol y rhaglen?

Os ydych chi’n llwyddo i gael lle ar ein Hacademi Addysgu, byddwch yn gweithio’n agos â thimau cyflwyno ac arweinwyr cwricwlwm. Gallai cwblhau’r rhaglen yn llwyddiannus arwain at oriau addysgu â thâl, pe baent ar gael (yn amodol ar wiriad DBS manylach), a swydd addysgu barhaol yng ngholeg Gŵyr Abertawe (ar ôl cyfweliad llwyddiannus). Yn ogystal, gall unigolion sy’n cwblhau’r rhaglen symud ymlaen i’n rhaglen TAR.

Sut ydw i’n gwneud cais?

Ewch i wefan CGA a chliciwch swyddi gwag i gyrchu’r opsiwn ‘Academi Addysgu’. Cwblhewch y cais ac yn yr adran gwybodaeth ychwanegol, dywedwch wrthym (mewn dim mwy na 250 gair) pam rydych chi’n teimlo y dylech gael eich ystyried ar gyfer y rhaglen hon. Gwnewch yn siŵr bod eich esboniad yn nodi ac yn ymwneud â’r cwrs y mae gennych ddiddordeb ynddo.

Costau

Mae’r rhaglen am ddim ar wahân i gost gychwynnol o £40, a ddefnyddir i wneud gwiriadau DBS.

Dyddiad cau: 8 Ionawr 2023
Cyfweliadau Cychwynnol: Wythnos yn dechrau 5 Rhagfyr 2022, dyddiadau pellach i'w cadarnhau.
Dyddiad cychwyn ar gyfer ymgeiswyr llwyddiannus: 30 Ionawr 2023
Am ragor o wybodaeth cysylltwch â leanne.howe@gcs.ac.uk